《竹石屏歌谢遁泽》
宋代·王柏

好古博雅时遁泽，往岁赠我墨图柏。
今年揆予初度临，又复持赠竹石屏。
柏以祝我老，竹以坚我心。
长歌短歌先后发，书室夜夜生光荧。
君才固磊落，爱我何独深。
此石不知出何地，来自紫阳夫子门。
紫阳缘督两授受，谓宜永作传家珍。
所宝又有大於此，余光委照非其人。
以我所愿紫阳学，以我生作石笋孙。
石笋固宜有石竹，笋竹生成同一根。
当时竹上岁寒句，先达难赏流传今。
去年忽得紫阳岁寒字，如约屏石来同盟。
朝夕敛身对二妙，俨然拱侍沧洲之竹林，
寓物敬慕度义全幽贞。不有畏友相勉励，
安得准绳磨琢箴。句中雅意已佩服，
石中有竹谁能评。欧梅苏范六君子，
绝识雄辨万口称。珠犀砂玉亦得矣，
髣髴未得此理真。顾我生既晚，
欲说口已瘖。造化发育固难测，
尝闻古有刚柔分。柔土既发万物之生气，
刚土故涵万物之阴精。人之所见自有限，
熟识万象俱妙凝。此非物之影，
真是竹之形。遗梢坠叶积於土，
土化为石竹自存。生物不随凝结变，
请观琥珀与水晶。我疑此石生渭滨，
土石变化岁一层。岁岁层层应万状，
直欲尽磨翠壁铺作千亩帐。

作者简介：王柏（1197-1274），字会之，婺州金华人。生于宋宁宗庆元三年，卒于度宗咸淳十年，年七十八岁。少慕诸葛亮为人，自号长啸，三十岁后以为“长啸非圣门持敬之道”，遂改号鲁斋。金华（今属浙江）人。从何基学，以教授为业，曾受聘主丽泽、上蔡等书院。度宗咸淳十年卒，年七十八，谥文宪。柏著述繁富，有《诗疑》、《书疑》等，大多已佚。其诗文集《甲寅稿》亦已佚，明正统间六世孙王迪裒集为《王文宪公文集》二十卷，由义乌县正刘同于正统八年（一四四三）刊行。事见《续金华丛书》本卷末附《王文宪公圹志》，《宋史》卷四三八有传。